
RAPORT DE SPECIALITATE
la proiectul de hotărâre privind aprobarea volumului maxim al masei lemnoase  care se va recolta și valorifica în anul 2024 din fondul forestier proprietate publică a Municipiului Alba Iulia și aflat în administrarea Ocolului Silvic Sebes R.A., a tipurilor de valorificare,  a prețurilor de valorificare prin vânzare directă și a nivelului maxim a tarifului pentru serviciile de exploatare forestieră.

Cu privire la prezentul proiect de hotărâre, vă facem cunoscute următoarele:


Prin solicitarea OS Sebeș R.A. înregistrată sub nr.235/19.01.2024, însoțită de anexele 1, 2, 3, și 4, precum și de raportul de specialitate, reprezentanții Ocolului Silvic Sebes RA ne prezintă modul de stabilire a volumului masei lemnoase care se va recolta şi valorifica în cursul anului ca urmare a intrării în vigoare a "Regulamentul de valorificare a masei lemnoase din fondul forestier proprietate publică" aprobat prin HG 715/2017, cu modificările și completările ulterioare. 


Conform acestui regulament Consiliile locale hotărăsc asupra cantităților, destinațiilor și modalităților de valorificare a masei lemnoase.


De asemenea, în Legea nr.46/2008 privind Codul Silvic, republicată, cu modificările și completările ulterioare, se stabilește care sunt resursele de masă lemnoasă ce se vor vinde direct sub formă de lemn fasonat. 


Coroborând prevederile cele două acte normative, și luând în calcul prevederile amenajamentului silvic în vigoare s-a stabilit cantitatea maximă ce se poate valorifica prin licitații sau negocieri în cursul anului 2024 la 1522 metri cubi. 

La elaborarea acestui proiect de hotărâre s-au avut în vedere dispoziţiile art.1 lit.,,e”, art.4 alin.(1), art.6 alin.(1) si (4), art.45 alin.(11), (12) si (13) si art.52 alin.(1) din "Regulamentul de valorificare a masei lemnoase din fondul forestier proprietate publica" aprobat prin HG 715/2017, cu modificările și completările ulterioare, prevederile art.33 din OUG nr.59/2000 privind Statutul personalului silvic, cu modificările și completările ulterioare și prevederile art.59 alin.(3) și alin.(5^3) din Legea nr.46/2008 privind Codul Silvic, republicată, cu modificările și completările ulterioare.

Văzând toate acestea și studiind documentaţia conexă adresei nr 235/19.01.2024 a  Ocolului Silvic Sebes R.A. propunem aprobarea.

